་དུ་ཧཱུྃ་སྔོན་པོ་དང་། དབུས་སུ་ཟླ་བ་ལ་གནས་པའི་རལ་གྲི་ལྗང་གུ་ཁྃ་གིས་མཚན་པ། རང་གི་སྙིང་གའི་ས་བོན་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བཅོམ་ལྡན་འདས་དམ་ཚིག་རྡོ་རྗེ་ཡབ་ཡུམ་གྱི་རྣམ་པར་ཨོཾ་བཛྲ་ས་མཱ་ཛཿ ཞེས་དང་རྡོ་རྗེ་བསྡུ་བའི་ཕྱག་རྒྱ་བྱ། སྤོས་དང་བཅས་པའི་རྡོ་རྗེ་དྲིལ་བུ་འཛིན་པས། དམིགས་མེད་མཁའ་ལྟར་དག་ཅིང་ཁྱབ་པ་ཡི། །ཆོས་སྐུ་ནམ་མཁའ་ལྟ་བུར་དབྱེར་མེད་ཀྱང་། །ཐབས་དང་ཤེས་རབ་གཟུགས་བརྙན་སྐུར་སྟོན་པའི། །བཅོམ་ལྡན་འཁོར་བཅས་འདིར་ནི་གཤེགས་སུ་གསོལ། །ཞེས་དང་། སྤྲོ་ན། མ་ལུས་སེམས་ཅན་ཀུན་གྱི་མགོན་གྱུར་ཅིང་། །ཞེས་སོགས་ཤློ་ཀ་གཅིག་གམ་གསུམ་གྱི་མཐར། ཨོཾ་ཨེ་ཧྱེ་བྷ་ག་ཝཱན་ས་མ་ཡ་ཨཉྩ་མཱ་ནཱཾ། ཨརྒྷཾ་པཱ་དྱཾ་པྲ་ཏཱིཙྪ་པཱུ་ཛ་ནོ་པ་ཙརྻ་པྲ་སིདྡྷིམྨེ་ཞེས་བརྗོད། ཨོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ས་མ་ཡ་བཛྲ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ་ནས། ཤབྡའི་བར་གྱིས་མཆོད། ཛཿཧཱུྃ་བཾ་ཧོཿས་བསྟིམ། སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཨོཾ་པཉྩ་ཀུ་ལ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ་ནས། ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད། དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་དུ་གསོལ། ཞེས་གསོལ་བ་བཏབ་པས། དེ་རྣམས་ཀྱིས། ཨོཾ་བཛྲཱི་བྷ་ཝ་ཨ་བྷི་རིཉྩ་ཧཱུྃ་ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག ཆུའི་ལྷག་མ་ཡར་ལུད་པ་ལས་རང་འདྲའི་དོན་ཡོད་གྲུབ་པས་དབུར་བརྒྱན། ཞེས་པའམ་ཞི་བའི་སྦྱིན་སྲེག་སྤྱི་འགྲེ་བཞིན་རྣམ་སྣང་བྱས་ཀྱང་རུང་། ལྷ་དེ་ཉིད་འཛུམ་ཞིང་ཞི་བ་འོད་ཟེར་དཀར་པོ་འཕྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་ཐམས་ཅད་ཞི་བའི་ལས་མཛད་པར་གྱུར། སླར་ཡང་ཧཱུྃ་ཞེས་བརྗོད་ཅིང་བསང་ཆུ་ཐབ་དང་ཡོ་བྱད་ཐམས་ཅད་ལ་གཏོར་ཏེ་མི་གཙང་བ་དང་ཉེས་པ་ཐམས་ཅད་དག་པར་བསམ་མོ། །དེ་ནས་གཟར་བུ་གཉིས་བླངས་ཏེ་ལྷའི་ཞལ་ཅུང་ཟད་གདངས་པའི་ལྗགས་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལ་རྃ། དགང་བླུགས་ཀྱི་གཟར་བུའི་ཁ་ལའང་རྃ་བསམ་སྟེ། ཨོཾ་ཨཱཿཁྃ་ཧཱུྃ་ཕཊ་སྭཱ་ཧཱ་ཞེས་ལན་གསུམ་གྱིས་བསྔགས་ཏེ་ཨོཾ་ཨགྣ་ཡེ་སྭཱ་ཧཱ་ཞེས་པ་ལན་བདུན་གྱིས་བཀང་བ། ཨོཾ་ཨགྣ་ཡེ་ཨཱ་དཱི་བྱཱ་སོགས་དང་། བདག་གི་སོགས་སྤེལ་ཚིག་སྔར་བཞིན་བརྗོད། དེ་ལྟ་བུ་ལན་གསུམ་གྱིས་བྱོན་སྐྱེམས་དབུལ། མཆོད་པ་རྣམས་བསང་སྦྱངས། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུྃ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན་སོགས་ནས་རོལ་མོ་རྣམས་དྭངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། ཨོཾ་བཛྲ་ཨརྒྷཾ་ཨཱཿཧཱུྃ་སོགས་ནས་ཤབྡ་ཨཱཿཧཱུྃ་བར་གྱི་བྱིན་གྱིས་བརླབ། ཨོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ས་མ་ཡ་བཛྲ་ས་པ་རི་ཝཱ་ར་རེ་རེའི་མགོར་སྦྱར་བའི་ཨརྒྷཾ་པྲ་ཏཱིཙྪ་སྭཱ་ཧཱ། པཱ་དྱཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ་ནས་ཤབྡ་ཨཱཿཧཱུྃ་བར་དང་། རྡོ་རྗེ་དྲིལ་བུ་གསིལ་ཞིང་གྷཎྜེ་ར་ཎི་ཏ་སོགས་བརྗོད། མཚན་སྔགས་ཀྱི་མཐར་ཨོཾ་ཨཱཿཧཱུྃ་བཏགས་པས་ནང་མཆོད་དབུལ། དོན་ཡོད་རྒྱལ་པོ་རྫོགས་སངས་རྒྱས། །བསམ་པ་ཐམས་ཅད་རྫོགས་མཛད་པ། །དངོས་ཉིད་དག་པ་ཉིད་ལས་བྱུང་། །སྣ་ཚོགས་མཁའ་འགྲོར་ཕྱག་འཚལ་བསྟོད། །ཅེས་པས་བསྟོད། བདག་བསྐྱེད་ཕ་རྒྱུད་ཀྱི་ཕྱོགས་ཡིན་ན་གསང་འདུས་ལྟར་བསྟོད། དེ་ནས་ཨོཾ་ཨཱཿཁྃ་ཧཱུྃ་ཕཊ་སྭཱ་ཧཱ་ལན་གསུམ་རེ་སྔོན་དུ་འགྲོ་བའི་ཡམ་ཤིང་། མར། ཏིལ་གསུམ་པོ་སོ་སོའི་སྔགས་ཀྱིས་བརྒྱ་རྩ་རེ་དབུལ་བ་སྤེལ་ཚིག་དང་བཅས་པ་གོང་དང་འདྲའོ། །དེ་ནས་གོང་གི་ཨོཾ་ཨཱཿཁྃ་སོགས་ཀྱིས་ཏིལ་བསྙེན་པའི་ཁ་སྐོང་ལ་བཅུ་ཆའམ། སྒྲིབ་སྦྱོང་སྤྱིར་བཏང་ལ་གང་མང་འབུལ་དགོས་པས་བརྒྱ་རྩ་རེའི་མཚམས་སུ་སྤེལ་ཚིག་གོང་བཞིན་སྦྱར་ཞིང་མར་དང་ཡམ་ཤིང་ཡང་སྐབས་སྐབས་སུ་འབུལ། དེའི་ཚེ་དམིགས་པ་ནི། རང་གི་སྙིང་གར་ཀྃ་ཡིག་ནག་པོ། དེ་ལས་སྡིག་སྒྲིབ་ཉེས་ལྟུང་ཐམས་ཅད་དུ་བའམ་རླངས་པའི་ཚུལ་གྱིས་འཐོན། སྣ་བུག་གཉིས་ནས་སྡིག་པ་རྭ་ཅན་གྱི་རྣམ་པས་མདུན་གྱི་ཏིལ་ལ་ཐིམ་པར་བསམ། སླར་ཡང་དེའི་སྟེང་དུ་ཨ་ཡིག་དཀར་པོ་ཞིག་བསམས་པ་ལས་བདུད་རྩིའི་རྒྱུན་བབས་པ་ཐིམ་པས་ཏིལ་ཟག་མེད་ཀྱི་བདུད་རྩིར་གྱུར། དེ་ཉིད་ལྷའི་ཞལ་དུ་ཕུལ་བས་སྡིག་སྒྲིབ་རྣམས་ཟད་པར་བསམ་ཞིང་འཕྲོ་འཇོག་པ་ན་སྙིང་གའི་ཀྃ་ཡིག་དངོས་གཞི་ཡང་ཕྱིར་ཐོན་པར་བསམ་མོ། །བསྡུ་རན་པ་ན་གོང་གི་བྱོན་སྐྱེམས་ལྟར་མར་དགང་བླུགས་གསུམ་གཤེགས་སྐྱེམས་སུ་དབུལ། མཆོད་པ་རྣམས་ཁ་གསོས་ལ་བྱིན་གྱིས་བརླབ། ཨོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ས་མ་ཡ་བཛྲ་ས་པ་རི་ཝཱ་ར་རེ་རེའི་མགོར་སྦྱར་བའི་ཨརྒྷཾ་པྲ་ཏཱིཙྪ་སྭཱ་ཧཱ་ནས། ཤབྡའི་བར་དང་རྡོ་རྗེ་དྲིལ་བུ་གསིལ་ཞིང་ཨོཾ་བཛྲ་གྷཎྜེ་ར་ཎི་ཏ་སོགས་བརྗོད། ཤེས་ཤིང་སྤྲོ་ན་དྲི་མེད་ཡིད་འོང་མའམ། སྟོང་གསུམ་འདིའམ་དང་། ལྷ་ཡི་མཆོད་ཡོན་མ་སོགས་ཀྱི་ཚིགས་བཅད་བདག་བསྐྱེད་གང་ཡིན་དང་བསྟུན་ཀྱང་ཆོག་ལ། ཕྱི་མ་འདི་གཉིས་ལ་མཚན་སྔགས་ཨོཾ་སརྦ་ཏ་ཐཱ་ག་ཏ་ཤྲཱི་ས་མ་ཡ་བཛྲ་སོགས་བརྗོད་ན་ལེགས། སྤྲོ་ན་གོས་ཟུང་ཡང་སྤྱི་ལྟར་དབུལ། མཚན་སྔགས་སམ་སྙིང་པོ་གང་རུང་གི་མཐར་ཨོཾ་ཨཱཿཧཱུྃ་བཏགས་པས་ནང་མཆོད་དབུལ། རྡོ་རྗེ་དྲིལ་བུ་འཛིན་པས། མཉམ་ཉིད་མི་གཡོ་མཉམ་ཉིད་མཆོག་གི་ཆོས་ཉིད་ཅན། །ཞེས་སོགས་སངས་རྒྱས་མཉམ་སྦྱོར་གྱི་རྒྱུད་ནས་འབྱུང་བའི་སྤྱི་བསྟོད་ཀྱིས་བསྟོད། གཏོར་མ་ནང་མཆོད་སོགས་ཀྱིས་བྲན། བདག་བསྐྱེད་གང་ཡིན་གྱི་ནང་མཆོད་ལྟར་བྱིན་གྱིས་བརླབ། མཚན་སྔགས་ཀྱི་མཐར་ཨོཾ་ཨ་ཀཱ་རོ་སོགས་བཏགས་པ་ལན་གསུམ་མམ་ལྔས་དབུལ། མཚན་སྔགས་ལན་གཅིག་སྔོན་དུ་འགྲོ་བའི་ཨརྒྷཾ་སོགས་ཀྱིས་ཕྱི་མཆོད་དང་། མཚན་སྔགས་ཀྱི་མཐར་ཨོཾ་ཨཱཿཧཱུྃ་གིས་ནང་མཆོད་དབུལ། དོན་ཡོད་རྒྱལ་པོ་རྫོགས་སངས་རྒྱས་སོགས་ཀྱིས་བསྟོད། ཐལ་མོ་སྦྱར་ཏེ། མགོན་པོ་ཐུགས་རྗེ་ཆེན་པོ་དང་ལྡན་པས་བདག་གི་རྒྱུད་བྱིན་གྱིས་བརླབ་ཏུ་གསོལ། བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་པ་སྒྲིབ་པ་དམ་ཚིག་དང་སྡོམ་པའི་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་མཛད་དུ་གསོལ། ཞེས་གསོལ་བ་གདབ། སྤྲོ་ན་དེའི་ཚབ་ཏུ་འགྱོད་སེམས་ཀྱི་འགྱུར་བ་དྲག་པོ་དང་བཅས་པས་མདུན་བསྐྱེད་ཀྱི་སྟེང་དང་བར་སྣང་ཐམས་ཅད་དུ་རྩ་བརྒྱུད་ཀྱི་བླ་མ་ཡི་དམ་དཀོན་མཆོག་གསུམ། དཔའ་བོ་མཁའ་འགྲོ་ཆོས་སྐྱོང་ཐམས་ཅད་མངོན་སུམ་དུ་དམིགས་ལ་སྨྲེ་བཤགས་ཀྱི་ཚིགས་བཅད་ཇི་ལྟར་རིགས་པས་གསོལ་བ་ཡིད་ཆེས་པ་གདབ་པར་བྱའོ། །དེ་ནས་ཡིག་བརྒྱ་ལན་གསུམ་དང་མ་འབྱོར་པ་དང་སོགས། ཨོཾ། ཁྱེད་ཀྱི་སེམས་ཅན་དོན་ཀུན་མཛད་སོགས་ཀྱི་མཐར་མཐེབ་སྲིན་གྱི་སེ་གོལ་དང་བཅས་ཨོཾ་བཛྲ་མུཿ ཡེ་ཤེས་པ་རང་བཞིན་གྱི་གནས་སུ་གཤེགས། ཞེས་དང་། སྲིན་ལག་གིས་ཐལ་བ་ཅུང་ཟད་བླངས་ནས་རང་གི་དཔྲལ་བར་བསྐུས་ཏེ། དམ་ཚིག་པ་རང་ལ་ཐིམ་ཞེས་བརྗོད་པ་ཡན་ཆད་ནི་འདས་པའི་མེ་ལྷ་མཆོད་པའི་ཆོ་གའོ། །གསུམ་པ་རྗེས་ནི། མེ་ལྷ་ལྷག་མས་མཆོད་པ་སོགས་ཀྱི་ཆེད་དུ་མར་དགང་བླུགས་གང་ཐབ་ཏུ་བླུག་ཅིང་། ཨོཾ་བཛྲ་ཛྭ་ལ་རྃ། མེ་ལྷ་ཞལ་ཕྱག་གི་རྣམ་པ་ཅན་དུ་གྱུར་ཅེས་པས་གསལ་བཏབ་ལ། ཨོཾ་བོ་དྷི་བྲྀཀྵཱ་ཡ་སོགས་ཀྱིས་བསྲེག་རྫས་ཀྱི་ལྷག་མ་བདུན་ནམ་བཅུ་གཅིག་སོགས་ཅི་འབྱོར་པ་དབུལ། དེ་ནས་དགང་བླུགས་ཏེ་བྱོན་སྐྱེམས་ལྟར་གཤེགས་སྐྱེམས་ལན་གསུམ་དབུལ། མེ་ལྷའི་གཏོར་མ་ཆུས་བྲན་ལ། བསང་སྦྱངས། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ་དང་བཅས་པས་བྱིན་གྱིས་བརླབ། ལག་པ་གཡས་མཆོག་སྦྱིན་དང་བཅས། ཨོཾ་ཨགྣ་ཡེ་ས་པ་རི་ཝཱ་ར་ཨོཾ་ཨ་ཀཱ་རོ་སོགས་གསུམ་མམ་ལྔས་དབུལ། ཨོཾ་ཨཱགྣ་ཡེ་ས་པ་རི་ཝཱ་ར་རེ་རེའི་མགོར་སྦྱར་བའི་ཨརྒྷཾ་པྲ་ཏཱིཙྪ་སྭཱ་ཧཱ་སོགས་ཆུ་གཉིས་ཉེར་སྤྱོད་རོལ་མོ་བཅས་ཀྱི་ཕྱི་མཆོད་དང་། ཨོཾ་ཨགྣ་ཡེ་ས་པ་རི་ཝཱ་ར་ཨོཾ་ཨཱཿཧཱུྃ་གིས་ནང་མཆོད་དབུལ། རྡོ་རྗེ་དྲིལ་བུ་འཛིན་པས། འཇིག་རྟེན་དབང་ཕྱུག་སོགས་གོང་ལྟར་གྱིས་བསྟོད། དྲང་སྲོང་ཆེན་པོ་འཁོར་དང་བཅས་པ་ཁྱེད་རྣམས་ཀྱིས་བདག་གི་ཚེ་འཁོར་བ་ཐོག་མ་མེད་པ་ནས་སོགས་གོང་ལྟར་གསོལ་བ་གདབ་བོ། །ཡི་གེ་བརྒྱ་པ་ལན་གསུམ་གྱི་རྗེས་སུ། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། དབྱུ་གུ་རྩེ་གསུམ་པའི་ཕྱག་རྒྱ་ཕྱིར་བསྐྱེད་ཅིང་། བདག་གི་དོན་དང་གཞན་གྱི་དོན། །བྱིན་ཟ་ཁྱོད་ཀྱིས་བསྒྲུབས་ཀྱིས་གཤེགས། །ཇི་བཞིན་དུས་སུ་སླར་གཤེགས་ཏེ། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་ཨགྣ་ཡེ་གཙྪ། མེ་ལྷ་རང་བཞིན་གྱི་གནས་སུ་གཤེགས། དམ་ཚིག་པ་རང་ལ་ཐིམ་ཞེས་བརྗོད། རང་གི་མིག་ཏུ་གཏི་མུག་རྡོ་རྗེ་མ་སོགས་སམ། གནས་རྣམས་སུ་ཟླ་བའི་དཀྱིལ་འཁོར་སོགས་བདག་བསྐྱེད་ཀྱི་མཇུག་སྡུད་སོ་སོའི་གཞུང་བཞིན་དང་། བཀྲ་ཤིས་ཀྱི་ཚིགས་བཅད་ཅི་རིགས་བརྗོད། ཉིན་གྲངས་སུ་བྱེད་ནའང་སྔར་གྱི་ཐལ་བའི་སྟེང་དུ་བུད་ཤིང་བརྩིགས་པ་མ་གཏོགས་ཐབ་བྲི་བ་སོགས་མི་དགོས་ཤིང་། སྤྲོས་པ་ཆེ་ན་བསྲེག་རྫས་བཅུ་གཅིག་པོ་སྤྱི་ལྟར་ཕུལ་ཀྱང་ཆོག འདིའི་ཕྱག་སྟབས་འཁྱུད་རྒྱ་ཅན་དུ་ཐམས་ཅད་མཁྱེན་པ་ཀུན་དགའ་གྲོལ་མཆོག་གིས་གསུངས་པ་ཉིད་འཐད་ཆེ་ཞིང་། སྔོན་གྱི་བྲིས་སྐུ་རྣམས་ལའང་འཁྱུད་རྒྱ་ཁོ་ནར་སྣང་ངོ་། །དེ་དག་གིས་ནི་སྤྱི་ཁྱབ་ཏུ་འཇུག་བདེའི་ཆོ་ག་སྙིང་པོར་དྲིལ་བ་བསྟན་ཟིན་ཏོ། །གལ་ཏེ་རྣལ་འབྱོར་པ་རང་གི་ལྷག་པའི་ལྷའི་རྣམ་འགྱུར་དང་། ཆོ་ག་ལ་ཞེན་ཆེས་པ་དག་གིས་དོན་ཡོད་གྲུབ་པའི་བསྒོམ་བཟླས་རང་གཞུང་ལྟར་བྱས་ཀྱང་མི་འགལ་བ་གསུང་སྒྲོས་ལས་འབྱུང་ཞིང་། མཁས་པ་འགའ་ཞིག་གིས་བསྒོམ་བཟླས་གསང་འདུས་ལྟར་མཛད་འདུག་པས། འདས་པའི་མེ་ལྷ་ཀྱེ་རྡོ་རྗེའི་དབང་ཆུ་ནས་འབྱུང་བ་ལྟར་རམ། གུར་ནས་བཤད་པའི་ཞལ་བརྒྱད་ཕྱག་བཅུ་དྲུག་པའམ། གསང་འདུས་ལྟར་ཞལ་གསུམ་ཕྱག་དྲུག་པའམ། མ་རྒྱུད་སྤྱི་མཐུན་གྱི་ཧེ་རུ་ཀ་ནི་དཀྱུས་ཀྱི་འདི་ཉིད་ཡིན་མོད། གཞན་དུ་བཤད་པའི་ཧེ་རུ་ཀ་གར་སྟབས་ཅན་ཕྱག་གཉིས་པ་སོགས་སུ་བསྐྱེད་ནས། སྐྱེ་མཆེད་དང་། གནས་གསུམ་བྱིན་རླབས། གོ་ཆ་བགོ་བ་སོགས་གོང་འོག་གི་ཆོ་ག་ཐམས་ཅད་རང་རང་གི་གཞུང་བཞིན་ཉམས་སུ་བླངས་ནའང་ཆོག་པར་མངོན། སྔགས་ནི་ཐུན་མོང་བ་འདི་ཙམ་གྱིས་འཐུས་ཤིང་། མོས་ན་དཀྱིལ་འཁོར་སོ་སོའི་དོན་ཡོད་གྲུབ་པའི་སྔགས་ཀྱི་བྱར་རུང་བ་ངག་རྒྱུན་ལ་ཡོད་པའི་དབང་གིས་སྦྱིན་སྲེག་ཁ་ཅིག་ཏུ་གུར་གྱི་ཕུ་ཕུ་ཕུ་སོགས་བྲིས་འདུག ཤེས་བྱེད་ཀྱི་གཙོ་བོར་དཔལ་ལྡན་ཟླ་བ་གྲགས་པས་སྒྲོན་གསལ་དུ། དེ་བཞིན་གཤེགས་པ་ཐམས་ཅད་ཀྱི་གདོན་མི་ཟ་བ་ནི་དོན་ཡོད་གྲུབ་པའོ། །དེ་ཉིད་དམ་ཚིག་སྟེ། བྱ་བ་གྲུབ་པའི་ཡེ་ཤེས་ནི་འགྲོ་བ་མ་ལུས་པའི་དོན་རྫོགས་པར་བྱེད་པས་ན་འདའ་བར་བྱ་བ་མ་ཡིན་པས་སོ། །དེ་ཉིད་རྡོ་རྗེ་སྟེ། དེ་སྐད་ཅེས་བྱ་བའི་ཏིང་འཛིན་གང་ཡིན་པ་དེ་ལ་སྙོམས་པར་འཇུག་པ་སྟེ་དྲང་བའི་དོན་ཏོ། །གདོན་མི་ཟ་བའི་དམ་ཚིག་ནི་འོད་གསལ་བ་སྟེ། མཚན་མ་མེད་པའི་འབྲས་བུ་སྟེར་བས་སོ། །དེ་ཉིད་རྡོ་རྗེ་སྟེ། དེ་ལ་དམིགས་པ་ནི་ངེས་པའི་དོན་ཏོ། །ཉོན་མོངས་པ་ཕྲག་དོག་རྣམ་པར་སྦྱོང་བ་ཉིད་དང་། ཉོན་མོངས་པས་དམ་ཚིག་ཉམས་པ་ལ་སོགས་པའི་ཉེས་པ་སེལ་བར་བྱེད་པའི་དོན་གྱི་རིགས་ནི་དམ་ཚིག་དགུག་པའི་རིགས་ཏེ་དྲང་བའི་དོན་ཏོ། །དམ་ཚིག་ནི་ཁམས་ཕྲ་བ་སྟེ། དེས་ཐབས་ཀྱི་ཡེ་ཤེས་བཀུག་ནས་མཆོག་ཏུ་དགའ་བ་བསྐྱེད་པས་ཡོངས་སུ་སྦྱོང་བའི་རིགས་ནི་དམ་ཚིག་དགུག་པའི་རིགས་ཏེ་ངེས་པའི་དོན་ཏོ། །ཞེས་སོགས་ཀྱི་དམ་ཚིག་རྡོ་རྗེ་སྟེ་ཞེས་པ་དོན་ཡོད་གྲུབ་པའི་མཚན་གྱི་བྱེ་བྲག་ཏུ་གསུངས་ཤིང་། རྒྱུད་གཞན་དུ་རྟ་མཆོག་ལ་སོགས་པས་བསྟན། གང་དུ་མཚན་དོན་མ་བཤད་པ་དེར། རྗོད་བྱེད་རྒྱ་ཆེ་བའི་རྒྱུད་དང་རྒྱུད་འགྲེལ་འདི་དང་འདི་ལྟ་བུ་དག་ལས་ལེན་པ་ལས་འོས་ཅི་ཡོད། གཞན་ཡང་ཡིག་རྙིང་ངེས་གསལ་མེད་པའི་སྦྱིན་སྲེག་དགོས་པ་ཤར་ན་ཆོ་ག་བར་མ་འདི་ཙམ་གྱིས་སྒྲུབ་རུང་བ་མཁས་པའི་སྲོལ་ཡིན་པས་རྡོ་རྗེ་སེམས་དཔའི་སྒོམ་བཟླས་ལ་བརྟེན་ནས་སྦྱིན་སྲེག་བྱེད་ནའང་ཚུལ་འདི་ཉིད་ལྷ་སྔགས་སྤོས་པས་ཆོག་གོ །དེ་ལྟར་རྣམ་གཞག་སྤྱི་དང་མི་འགལ་ཞིང་། །སྐབས་དོན་ཚང་བའི་ཆོ་ག་འདི་སྤེལ་བས། །ཆོས་རབ་འབྱེད་པའི་མཚན་ཉིད་ཅན་འཛིན་པའི།«་་་་་པྲཛྙཱ་དྷྲྀཀ་ཅེས་དོན་གྲུབ་ཀྱི་མཚན།» །བྱང་ཆུབ་འགྲོ་བ་ཀུན་གྱིས་རྟོགས་གྱུར་ཅིག །ཅེས་བཅོམ་ལྡན་འདས་དམ་ཚིག་རྡོ་རྗེའི་སྦྱིན་སྲེག་གི་ཆོ་ག་འོད་གསལ་རྡོ་རྗེའི་མེ་ལོང་ཞེས་བྱ་བ་འདི་ནི་ཡི་གེ་རྙིང་པ་ཁུངས་ལྡན་ཞིག་མ་རྙེད་ཀྱང་། རྣམ་གཞག་སྤྱི་དང་མཐུན་ཞིང་། སྐབས་དོན་ཚང་བའི་ཚུལ་དུ་དགེ་སྦྱོང་ཝཱ་གིནྡྲ་སུ་སིདྡྷིས་ཨེ་ཝྃ་ཆོས་ལྡན་དུ་རང་གི་འདོན་ཐོ་ཙམ་དུ་བསྒྲིགས་པ་ལ། སླར་ཡང་ལྷུན་གྲུབ་སྟེང་དུ་བསྟན་བཅོས་ཀྱི་ལུགས་སུ་བསྡེབས་པའོ།། །།དགེའོ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།